Hoër griepvoorkoms ‘normaal’ in winter(Foto: pixabay) Die Nasionale Instituut vir Oordraagbare Siektes (Nios) sê die verhoogde voorkoms van griep is ŉ normale verskynsel dié tyd van die jaar. Maroela Media het vroeër berig bewerings van ŉ sogenaamde varkgriepuitbreking in Gauteng is onwaar. Dr. Bandile Masuku, LUR vir gesondheid in Gauteng, sê die departement het die Nios gevra om onbevestigde bewerings dat talle mense in die provinsie varkgriep opgedoen het, te ondersoek. “Ek wil die publiek gerusstel dat daar geen uitbreking of verspreiding van die siekte is nie,” sê Masuku. Die Nios sê daar is jaarliks in die winter ŉ toename in die voorkoms van griep en dit is ook normaal dat die siekte vinnig in plekke soos huise en werkomgewings versprei. “Nog ŉ algemene plek waar sulke bondels griepinfeksies voorkom is by skole, omdat kinders groot griepdraers is en in die skoolomgewing dikwels in noue kontak met mekaar is. Dit is te wagte en nie rede tot kommer nie,” sê die Nios in ŉ verklaring. Die Nios monitor die griepseisoen elke jaar deur verskillende programme en hoewel hoë vlakke in sy Viral Watch-program aangedui word, is die sogenaamde griep-impak (wat bepaal hoeveel kwaai griep in die seisoen aangemeld is) in dié stadium matig. Die instituut sê ook die onlangse berigte oor die beweerde uitbreking van “varkgriep” by skole is onakkuraat. Varkgriep is nie ŉ siekte wat mense kan opdoen nie, maar kom onder varke voor. Die Nios sê dit is ŉ verkeerde verwysing na ŉ soort griep (H1N1) wat in 2009 uitgebreek het. “Die subtipe-griep is ŉ normale, seisoenale griepstam en tree op nes enige ander soort griep.”